Predlog za sprejetje predhodne odločbe, ki ga je vložilo Bundesverwaltungsgericht (Avstrija) 4. julija 2024 – AR in drugi
(Zadeva C-474/24, NADA Austria in drugi)
Jezik postopka: nemščina
Predložitveno sodišče
Bundesverwaltungsgericht
Stranke v postopku v glavni stvari
Pritožnice: AR, YT, DI, RN
Nasprotna stranka: Österreichische Datenschutzbehörde
ob udeležbi: Nationale Anti-Doping Agentur Austria GmbH (NADA Austria), Österreichische Anti-Doping Rechtskommission (ÖADR)
Vprašanja za predhodno odločanje
Ali obdelave podatkov oseb, v zvezi s katerimi so objavljeni ime osebe, športna aktivnost, ki jo izvaja, kršitev protidopinških pravil, sankcija ter začetek in konec sankcije, na splošno dostopnem delu spletne strani Nationalen Anti-Doping Agentur Austria GmbH (NADA Austria) https://www.nada.at/de/recht/suspendierungen-sperren v obliki vnosa v preglednico, kakor tudi v splošno dostopnih sporočilih za javnost Österreichische Anti-Doping Rechtskommission (ÖADR) pod https://www.oeadr.at, spadajo na področje uporabe prava Unije v smislu člena 16(2), prvi stavek, PDEU, tako da se v primeru take obdelave osebnih podatkov uporabi Uredba (EU) 2016/6791 ?
Če je odgovor na prvo vprašanje pritrdilen:
Ali gre v primeru informacije, da je določena oseba storila dopinški prekršek in ji je zaradi tega prekrška prepovedano sodelovanje na (nacionalnih in mednarodnih) tekmovanjih, za „podatek v zvezi z zdravjem“ v smislu člena 9 Splošne uredbe o varstvu podatkov?
Ali Splošna uredba o varstvu podatkov – zlasti glede na njen člen 6(3), drugi pododstavek – nasprotuje nacionalni ureditvi, ki določa objavo imena in priimka oseb, na katere se nanaša odločba Österreichische Anti-Doping Rechtskommission (avstrijska protidopinška pravna komisija) ali Unabhängige Schiedskommission (neodvisna arbitražna komisija), trajanje prepovedi sodelovanja in razloge za to prepoved, ne da bi bilo mogoče na podlagi tega sklepati o podatkih o zdravstvenem stanju zadevne osebe? Ali je pri tem pomembno, da se javna objava teh informacij v skladu z nacionalno ureditvijo sme opustiti le takrat, kadar je zadevna oseba rekreativni športnik, mladoletna oseba ali oseba, ki je s predložitvijo informacij ali drugih navedb bistveno prispevala k odkritju morebitnih kršitev protidopinških pravil?
Ali je v skladu s Splošno uredbo o varstvu podatkov – zlasti glede na načela iz njenega člena 5(1)(a) in (c) – pred objavo vsekakor potrebno tehtanje, na eni strani, osebnostnih interesov zadevne osebe, ki bi bili prizadeti z objavo, in na drugi strani interesa javnosti za seznanitev s kršitvijo protidopinških pravil, ki jo je storil športnik?
Ali informacija, da je določena oseba storila dopinški prekršek in ji je zaradi tega prekrška prepovedano sodelovanje na (nacionalnih in mednarodnih) tekmovanjih, pomeni obdelavo osebnih podatkov v zvezi s kazenskimi obsodbami in prekrški v smislu člena 10 Splošne uredbe o varstvu podatkov?
Če je odgovor na peto vprašanje pritrdilen:
Ali morajo biti dejavnosti oziroma odločbe organa, na katerega je v skladu s členom 10 Splošne uredbe o varstvu podatkov prenesen nadzor nad obdelavo osebnih podatkov v zvezi s kazenskimi obsodbami in prekrški  ali s tem povezanimi varnostnimi ukrepi, predmet sodnega nadzora?
Ali je pritožba v skladu s členom 77 Splošne uredbe o varstvu podatkov v zvezi z zatrjevano kršitvijo po členu 17 iste uredbe, pri čemer ob vložitvi pritožbe pri organu za varstvo podatkov in odločitvi organa za varstvo podatkov obdelava osebnih podatkov zadevne osebe še ni bila podana, vendar je obdelava nastopila med postopkom pred pritožbenim sodiščem, dopustna, oziroma je naknadno dopustna, če so že ob vložitvi pritožbe obstajali konkretni pokazatelji za to, da je obdelava osebnih podatkov s strani upravljavca neizogibna oziroma se bo zgodila v bližnji prihodnosti?
____________
1 Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL 2016, L 119, str. 1).